Özlem havde åbenbart ikke mandsmod nok til at stille op i Detektor, da de i gårsdagens program kontaktede hende for at få en forklaring på de løgne, som hun har spredt om mig først i programmet ’Vi ses hos Clement’ på DR2 og siden på Facebook og Twitter.

Jeg deltog selv og havde egentlig håbet, at Özlem trods alt var så tilstrækkeligt ordentligt et menneske, at hun enten ville forsvare sig eller undskylde.

Men Özlem er en løgnagtig kryster, der spreder falske rygter og stikker halen mellem benene, når hun bliver afsløret.

Detektor måtte således gå forgæves i deres gentagne forsøg på at få Özlem i tale om hendes vedholdende usandheder.

Ikke engang journalistens medbragte dialogkaffe kunne lokke den selverklærede ’brobygger’ ud af hullerne. Dialogkaffen blev kold. Ja, man fik næsten fornemmelsen af, at hun var gået over til monologkaffe.

Nå, men Özlems manglende mandsmod blev til dels opvejet af, at Detektor fremførte beviser for, at Özlem af flere omgange har beskyldt mig for sige eller skrive ting, som jeg hverken har sagt eller skrevet.

Og Detektor klarlagde desuden, at det er usandt, når Özlem påstår, at jeg skulle tournere med fake news i debatten om kriminelle indvandrere og efterkommere fra de muslimske lande.

Så langt så godt.

Jeg gik i seng med en god følelse.

For mig er det afgørende, at vi siger tingene, som de er. Hvis ikke vi kan tale åbent om problemerne, så kan vi heller ikke løse dem. Men det betyder naturligvis også, at man skal referere tal og statistikker med stor omhu. Og det gør jeg mig meget umage med.

Det var derfor rart at få oprejsning. Og efter programmet havde jeg et stille håb om, at Özlem fremover vil vare sig for at lyve om andre mennesker.

Men det var åbenbart for meget at håbe på.

For næppe var dagen begyndt, før Özlem fortsatte med anklager om fake news og med løgne om, hvad jeg har sagt eller skrevet.

Temmelig grænseoverskridende, når man kommer fra en kultur, hvor injurier er strafbare og løgn er en synd.

Jeg er med på, at tal og statistikker kan være svære at forstå. Og jeg er også med på, at der kan være herboende borgere, som ikke behersker sproget godt nok til, at de kan udtrykke sig korrekt.

Özlems vedholdende tåbeligheder kan således muligvis forklares med, at hendes evner ikke rækker længere. Men manglende evner kan ikke forsvare hendes løgne. Dem bør hun være voksen nok til at undskylde for.